Groblersdal: Vrou ontken aandeel in moord | Maroela Media
Simone Papapavlou (26), die weduwee van die vermoorde plaasvoorman van Limpopo, Raymond Gregory Papapavlou (28), het Donderdag in die hof aangevoer die staat het nie 'n sterk saak teen haar nie.
Papapavlou se borgtogaansoek het Donderdag in die landdroshof op Groblersdal begin. Sy het saam met haar vriendin, Patricia Ray Lee Smith (23), in die beskuldigdebank gestaan.
Die twee word daarvan beskuldig dat hulle in Oktober verlede jaar saamgesweer het om Raymond te vermoor en dit soos 'n moontlike plaasaanval te laat lyk. Hulle was glo ten tyde van die moord in 'n romantiese verhouding betrokke.
In 'n beëdigde verklaring wat deur Papapavlou se regsverteenwoordiger, Sonja Weideman, in die hof voorgelees is, ontken Papapavlou dat sy en Smith saamgesweer het om Raymond dood te maak. Sy het ook ontken dat sy ooit in die besit van 'n ongelisensieerde vuurwapen was.
Volgens Weideman sal dit in die belang van geregtigheid wees dat Papapavlou op borgtog vrygelaat word.
"Daar is geen voldoende redes waarom haar borgtogaansoek teengestaan moet word nie," het Weideman aangevoer.
Volgens Weideman beskik Papapavlou oor 'n permanente adres en is sy nie 'n vlugrisiko nie. Sy woon tans by haar ouers in Bronkhorstspruit.
"As Papapavlou wou vlug, sou sy dit al in Oktober gedoen het, toe Smith in hegtenis geneem is en sy al as verdagte verdink was."
Weideman het ook aangevoer dat Papapavlou nie 'n gevaar vir die gemeenskap inhou nie en ook nie aggressief van aard is nie. Sy sê Papapavlou het ook geen vorige oortredings teen haar nie.
Volgens Weideman is Papapavlou se gesondheid swak en is sy glo op medikasie vir depressie en epilepsie. Sy het glo na haar man se dood 'n psigiater gaan sien, wat haar toe op medikasie vir depressie geplaas het. Sy gebruik glo ook medikasie vir insulienweerstandigheid.
Weideman het aangedui dat Papapavlou R5 000 borgtog sal kan betaal.
Die staat het aangedui hulle gaan Papapavlou se borgtogaansoek teenstaan.
Smith is in November verlede jaar op borgtog van R5 000 vrygelaat. Smith staan op haar beurt nog tereg op aanklagte van moord en sameswering tot moord.
Hoekom is hulle altyd siek nadat hulle verkeerd opgetree het? Was hulle nie ten tye van hulle optrede siek nie? Hoekom dit nou as 'n verskoning wil gebruik?
Ai, Depressie kry ook skuld vir baie. Daar is duisende wat aan depressie ly en ook behandeling ontvang, en daar is gevangenesse wat gevonnis is al ly hul aan erge depressie.